**Ενότητα 5, Μετάφραση Κειμένου**

Η ελεημοσύνη βασίλισσα των αρετών

Αγαπητοί, ας μη γινόμαστε πιο άγριοι από τα ζώα. Σε εκείνα όλα είναι κοινά και κανένα δεν έχει περισσότερα από τα άλλα· εσύ όμως, αν και είσαι άνθρωπος, γίνεσαι πιο άσπλαχνος από ένα θηρίο, κλείνοντας ερμητικά σε ένα σπίτι όσα τρόφιμα θα αρκούσαν για να θρέψουν αμέτρητους φτωχούς. Και βέβαια σε εμάς δεν είναι μόνο η φύση κοινή, αλλά και άλλα περισσότερα· ο ουρανός είναι κοινός και ο ήλιος και η σελήνη, και τα αστέρια και ο αέρας και η θάλασσα και η γη και η ζωή και ο θάνατος και τα γηρατειά και η ασθένεια και η υγεία και η ανάγκη τροφής και ενδυμάτων. Πώς λοιπόν δεν είναι παράλογο αυτοί που μοιράζονται τόσα πολλά μεταξύ τους στα χρήματα να είναι τόσο πλεονέκτες και να μη διατηρούν την ίδια ισότητα; Διότι ο θάνατος απομακρύνει από την απόλαυση και οδηγεί προς τη λογοδοσία. Για να μη γίνει λοιπόν αυτό, ας χρησιμοποιήσουμε σε μεγάλο βαθμό την ελεημοσύνη. Διότι αυτή είναι η βασίλισσα των αρετών, η οποία και θα μας απαλλάξει από την τιμωρία. Ας κάνουμε λοιπόν τα περιττά χρήσιμα, αφού παραμερίσουμε τον πολύ πλούτο, και την ημέρα της κρίσεως, ακόμα και αν έχουμε διαπράξει αμέτρητα παραπτώματα, ο Θεός θα μας συγχωρήσει.